B'mod aktar ġenerali, is-sitwazzjoni tqajjem il-mistoqsijiet dwar jekk is-sett ta' drittijiet attwali li huma rikonoxxuti fl-UE huwiex biżżejjed u tfassalx sew. Saru sforzi f'xi Stati Membri biex jinsabu soluzzjonijiet, b'mod partikolari fil-każ tal-ġabbara tal-aħbarijiet, iżda dawn iġibu magħhom ir-riskju ta' aktar frammentazzjoni tas-suq uniku diġitali.

Barra minn hekk, dawk li jamministraw il-pjattaformi jistgħu jkollhom f'moħħhom li l-attivitajiet tagħhom ma għandhomx x'jaqsmu mad-drittijiet tal-awtur, jew li l-attivitajiet tagħhom huma biss tekniċi, awtomatiċi u passivi, u li għaldaqstant huma eżentati mir-responsabbiltà skont id-Direttiva dwar il-Kummerċ elettroniku. Minħabba f'hekk ġie instigat dibattitu li dejjem jinfirex, dwar il-kamp ta' applikazzjoni ta' din l-eżenzjoni, u dwar l-applikazzjoni tagħha għar-rwoli li qed jevolvu ta' atturi ġodda, u dwar jekk dawn humiex sempliċiment qed jospitaw jew joffru l-mezz biex jixxandar il-kontenut, jew humiex aktar minn hekk.

Kwistjoni rilevanti oħra hija r-remunerazzjoni ekwa għall-awturi u għall-artisti tal-ispettaklu, li jistgħu jkunu affettwati ħafna mid-differenzi fis-saħħa tagħhom biex jinnegozjaw meta jkunu qegħdin jagħtu liċenzja jew jittrasferixxu d-drittijiet tagħhom lil ħaddieħor. F'dan il-kuntest, il-mekkaniżmi li jikkwotaw il-partijiet ikkonċernati jinkludu r-regolamentazzjoni ta' xi prattiki kontrattwali, id-drittijiet ta' remunerazzjoni li ma jistgħux jiġu rrinunzjati, in-negozjar kollettiv u l-ġestjoni kollettiva tad-drittijiet.

5. Il-provvediment ta' sistema ta' infurzar effettiva u bbilanċjata

Ir-rispett għad-drittijiet tal-awtur, bħar-rispett għal kull dritt tal-proprejtà intellettwali ieħor, huwa essenzjali biex iħeġġeġ il-kreattività u l-innovazzjoni u joħloq il-fiduċja fis-suq. Ftit huwa l-valur ekonomiku tad-drittijiet li ma jistgħux jiġu infurzati b'mod effettiv, speċjalment meta jsir ksur fuq skala kummerċjali li jgawdi b'xejn mix-xogħol u mill-investiment tal-ħollieqa, tal-industriji kreattivi u tas-servizzi ta' distribuzzjoni legali. Dan it-tip ta' ksur fuq skala kummerċjali fil-preżent jiġri ta' spiss ħafna u jagħmel ħafna ħsara, mhux biss għad-detenturi tad-drittijiet iżda wkoll għall-ekonomija kollha tal-UE. Hija meħtieġa sistema ta' infurzar effettiva u bbilanċjata, li tqis sew id-drittijiet fundamentali, biex tnaqqas l-ispejjeż tal-ġlied kontra l-ksur, partikolarment għan-negozji ż-żgħar, u biex tlaħħaq man-natura transfruntiera tagħhom, li dejjem qed tiżdied.

Reazzjoni effettiva għal dawn l-isfidi teħtieġ sforz imġedded u l-possibbiltà li jiġu riveduti ċerti aspetti tal-qafas ġuridiku eżistenti. Approċċ tas-segwiment tal-flus (follow-the-money approach), li jħares lejn l-involviment ta' tipi differenti ta' fornituri intermedjarji tas-servizz, jidher li huwa metodu promettenti ħafna li bdew japplikaw f'ċerti oqsma l-Kummissjoni u l-Istati Membri. Dan il-metodu jista' jwaqqaf l-għejun tad-dħul li jkun ġej mill-attivitajiet illegali, (pereżempju mill-ħlas tal-konsumaturi u mir-reklami) ta' min ikun qed jagħmel ksur kummerċjali, u b'hekk ikun ta' deterrent. Barra minn hekk, jidher li l-qafas ġuridiku attwali mhuwiex adegwat biex ilaħħaq mal-isfidi tas-suq uniku diġitali, speċjalment fejn għandu x'jaqsam mal-applikazzjoni tad-dritt għall-informazzjoni, ma' ordnijiet ta' waqfien u l-effett transfruntier tagħhom, mal-kalkolu tal-ħlas dovut għad-danni u mar-rimborz ta' spejjeż legali. Bħalissa l-Kummissjoni qiegħda tevalwa l-funzjonament tal-qafas usa' dwar id-drittijiet tal-proprjetà intellettwali, u qed tikkonsulta mal-pubbliku dwar dawn il-kwistjonijiet, bi qbil mal-għanijiet tal-istrateġiji tas-suq uniku diġitali u tas-suq intern. Huwa importanti wkoll li s-sistemi li jippermettu li jitneħħa l-kontenut illegali mis-servizzi ospitanti, ġaladarba dan jiġi identifikat, ikunu effettivi u trasparenti, u ma jħallux li jitneħħa bi żball il-kontenut legali. Dawn is-sistemi, li japplikaw b'mod orizzontali għat-tipi kollha tal-kontenut illegali, huma rilevanti ħafna għall-infurzar tad-drittijiet tal-awtur, billi l-materjal protett mid-drittijiet tal-awtur jifforma l-biċċa l-kbira tal-kontenut li hu suġġett għall-avviżi.

Il-Kummissjoni se taġixxi minnufih biex twaqqaf u tapplika, flimkien mal-partijiet kollha kkonċernati, il-mekkaniżmi tas-"segwiment tal-flus", b'metodu awtoregolatorju, bil-għan li sar-rebbiegħa tal-2016 tasal għal xi ftehimiet. Biex tkun żgura l-effikaċja tal-kodiċijiet tal-kondotta fil-livell tal-UE, dawn iridu jkunu appoġġati bil-leġiżlazzjoni.

Rigward il-qafas ġuridiku għall-infurzar tad-drittijiet tal-proprjetà intellettwali, fosthom id-drittijiet tal-awtur, il-Kummissjoni se tevalwa l-alternattivi, u sal-ħarifa tal-2016 se tkun qieset il-ħtieġa li jiġi emendat il-qafas ġuridiku, b'attenzjoni fuq il-ksur ta' skala kummerċjali, biex fost affarijiet oħra tiċċara, skont ir-rilevanza, ir-regoli biex jiġu identifikati dawk li jagħmlu ksur, l-applikazzjoni ta' miżuri proviżorji u ta' prekawzjoni u ta' ordnijiet ta' waqfien, u l-effett transfruntier tagħhom, il-kalkolu u l-allokazzjoni tal-ħlas għall-ħsara u tal-ispejjeż legali.

Il-Kummissjoni qiegħda wkoll twettaq evalwazzjoni komprensiva u konsultazzjoni pubblika dwar il-pjattaformi online , li tqis ukoll il-mekkaniżmi ta' "avviż u azzjoni" u l-kwistjoni ta' azzjonijiet li jibqgħu effettivi tul iż-żmien (il-prinċipju li dak li jitneħħa jrid jibqa' mneħħi "take down and stay down" principle).